سىياسىي كۈرەشنىڭ زۆرۈرىيىتى ۋە شەرتلىرى (3-قىسىم)
ئاپتور: ئۇيغۇر تەتقىقات ئىنىستىتۇتى
مەنبە: uysi.org

سىياسەتچى ئەڭ باشتا سۆزلىرىدە يالغانچىلىق، رىياخورلۇق بولماستىن، ئېلىپ بارغان سىياسىتىنى ئۆزى ۋە ئۆزى مەنسۇپ بولغان سىياسىي قۇرۇلمىنىڭ مەنپەئەتى ئۈچۈن ئەمەس، بەلكى جەمئىيەت ۋە ئىنسانىيەتنىڭ مەنپەئىتى ئۈچۈن ئېلىپ بېرىشى كېرەك. كىشىلەرنىڭ ئىززەت – ھۆرمىتىگە دەخلى يەتكۈزمەسلىكى، كىشىلەرگە قىلتاق قۇرماسلىقى لازىم. كېلەچەك ئەۋلادلار ئۈچۈن دۈشمەننىڭ ھەر تۈرلۈك ئويۇنلىرىغا قارشى تەدبىرلەرنى ئېلىپ، بىناغا بىر تاش چاغلىق نەرسە بولسىمۇ ئىلاۋە قىلىشى كېرەك. ئامانەتكە خىيانەت قىلماسلىقى ۋە ئاۋامغا خىزمەت ئۈچۈن تاپشۇرۇلغان شەيئىلەرنى ئۆزىنىڭ شەخسىي مەنپەئەتى ئۈچۈن ئىشلەتمەسلىكى، جامائەت خىزمىتىنى شەرەپ تۇيغۇسى ئىچىدە مەسئۇلىيەتچانلىق بىلەن ئادا قىلىشى لازىم. شۇنىڭ بىلەن بىرگە، ئۇنىڭ بىر پارچە ئوت ئىكەنلىكىنى ئۇنتۇمىغان ھالدا ھوقۇق دائىرىسى ۋە ئىجرائاتلىرىدا ئادالەتتىن ئايرىلماسلىقى لازىم. بولۇپمۇ ئاممىۋىي خىزمەت بىلەن مۇناسىۋەتلىك بولغان قابىلىيەتسىزلىك، ئوغرىلىق، شەخسىي مەنپەئەت، ئالدامچىلىق، كۆرمەسكە سېلىش، كۆز يۇمۇش، ئىقتىسادىي مەنپەئەت قاتارلىق مەسىلىلەرگە مايىل بولماسلىقى، ھەر خىل شەكىلدە نەيرەڭۋازلىق قىلماسلىقى، باھانىلەر پەيدا قىلماسلىقى كېرەك. ھەر نەرسىنىڭ ئۆتكۈنچى بولۇپ، نۆۋەتنىڭ ئۆزىدە ئىكەنلىكىنى، قىلمىشلىرىنىڭ بىر كۈنى ئالدىغا چىقىدىغانلىقىنى ۋە ھېساپ بېرىدىغانلىقىنى قەتئىي ئۇنتۇماسلىقى لازىم.
سىياسەت ئىبادەت ئېڭى ۋە ئەخلاقى بىلەن ئېلىپ بېرىلغاندا قىممەتكە ئىگە بولىدۇ. سىياسىي كۈچنى پىرئەۋنلاشتۇرۇشتىن، قارۇنلاشتۇرۇشتىن يىراق تۇتۇش كېرەك. سىياسەت ئۈچۈن چېكى يوق يالغانچىلىق قىلشتىن ھەزەر ئەيلەش ۋە تايىنى يوق نەرسىلەر بىلەن خەلقنى ئاۋارە قىلماسلىق، ئالدىماسلىق لازىم. سىياسەتتە دۇرۇست بولۇش، سەمىمىي بولۇش ۋە لاياقەتلىك بولۇش ئاساس قىلىنىپ ئادىللىق بىلەن مىللەتكە ئۈمىت، ئىشەنچ بەخش ئېتىش كېرەك. سىياسەتچى ئۆزىگە تاپشۇرۇلغان ھوقۇقنى شەخسى مەنپەئىتى ئۈچۈن ئەمەس، دۆلەت ۋە مىللەت ئۈچۈن خىزمەت قىلدۇرۇشى لازىم! ئاللاھ، تەبىئەت، مۇھىت، مىللەت ۋە كېلەچەك ئەۋلادلار ئالدىدىكى مەسئۇلىيىتىنى ئۇنۇتماسلىقى، مەسئۇلىيەت تۇيغۇسى بىلەن ئىش قىلىشى لازىم.
«ئىچىڭلاردا ھەقىقەتنى ياقىلايدىغان بىر جامائەت بولسۇن» (ھەدىسى) بىزنىڭ ۋەزىپىمىز، يەنى ياخشىلىققا چاقىرىپ، يامانلىقتىن توسۇش بولۇشى كېرەك… ئىسلامدا «ئۆزىنى قۇتقۇزغان كاپتان بولىدۇ» چۈشەنچىسى يوق. بولۇپمۇ «ھەر قوي ئۆزىنىڭ پاچىقىدىن ئېسىلىدۇ» ئېڭى ھەرگىز يوق. ئىسلامنىڭ شەخسكە خاس تەرىپى بولغاندەك، جەمئىيەتكە قارىتىلغان تەرىپىمۇ بار. ئىسلام شەخس بىلەن باشلىنىپ جەمئىيەت بىلەن ۋايىغا يېتىدۇ. شەخسلەرنىڭ ئۆز ئالدىغا نىجاتلىققا ئېرىشىشىدىن زىيادە، جامائەت ھالىتىدە نىجاتلىققا ئېرىشىشىگە ئەھمىيەت بېرىدۇ. مانا بۇ سەۋەپتىن ئىسلام مىللەتلەردىن، دۆلەتلەردىن ئۈستۈن ئورۇندا تۇرىدىغان بولۇپ، دۇنيا ئىنسانلىرىنىڭ دىنىدۇر.
بۈگۈن باشتىن ئۆتكۈزگەنلىرىمىزنى، سىياسەت چۈشەنچىمىزنى قايتىدىن كۆزدىن كەچۈرۈپ چىقىشىمىز كېرەك. باشتىن ئۆتكۈزگەنلىرىمىزنى ئىدراك قىلىشقا، كۆرۈپ يېتىشكە تىرىشىشىمىز، توغرا – خاتانى ئايرىپ چىقىش ئۈچۈن ئەجىر سىڭدۈرۈشىمىز، سىياسەتتىكى مەيدانىمىز ۋە ياشاش شەكلىمىز ئۈستىدە قايتا ئويلىنىشىمىز كېرەك. سىياسەت باشقۇرۇشىنىڭ ئاساسى «خەلققە خىزمەت» ۋە ئاساسلىق پىرىنسىپ «ئالدى بىلەن ئىنسان» بولسا، ئۇنداقتا «ھەرقانداق بىكار تەلەپلىك» رەت قىلىنىشى كېرەك.
ئىنسانلار ھەردائىم ئەڭ قولاي بولغاننى تاللايدۇ، لېكىن پەرقلىق بولغۇچىلار، ئىدېئالىست كىشىلەر قىيىننى تاللايدۇ. سىياسەتچى بۇرنىنىڭ ئۇچىدىكى كۈندىلىك مەسىلىگە كۆڭۈل بۆلىدۇ، دۆلەت ئەربابى بولسا يۈز يىللىق پىلانلارغا كۆڭۈل بۆلىدۇ.
ھەر تىرىشچانلىق ھۆرمەتكە لايىقتۇر. ئۇچقۇننى يانغىنغا ئايلاندۇرغۇچى كىچىك تارشالار بولۇپ، كىچىك بەدەن بۈيۈك روھقا ساراي بولالايدۇ. ھەر كىم قۇربىتى يېتىدىغان ئىشلارغا مەسئۇلدۇر… كۈرەشنىڭ ئۈزۈل – كېسىل زەپەر قۇچۇشى، كۆڭۈللەرنىڭ فەتىھ قىلىنىشى، ئىرادىلەرنىڭ نوپۇز ئاستىغا ئېلىنىشىدۇر. ئۇنداقتا ئاداققى جىھادىمىز، يەنى تىرىشچانلىقىمىز ۋە غەيرىتىمىز قۇرئاننىڭ تەلىماتلىرىنى ئىنسانلارغا قۇرئان دائىرىسى ئىچىدە ئۆز پېتى يەتكۈزۈش ۋە كىشىلەرنى بۇنىڭغا دەۋەت قىلىشتۇر. پۈتكۈل ئىنسانلارنى تىنچلىققا ۋە قېرىنداشلىققا ئېلىپ چىقىدىغان يول مانا بۇ يەردە .
ئىسلام دىنى پەقەت ئىبادەتلەرگىلا مەھكۇم قىلىنىپ، ئەخلاقىي ۋە ئىجتىمائىي تەرىپى ئاساسەن دېگۈدەك نەزەردىن ساقىت قىلىندى ۋە كىشىنىڭ شەخسى ھاياتىغا مەھبۇس ھالغا كەلتۈرۈلدى. ھالبۇكى، ئىسلام ھايات، كائىنات ئۆرنىكى بولۇپ، ئىسلامدا جىھاد پەرزدۇر. كۈرەشنىڭ، جىھادنىڭ ماكانى، زامانى، يېشى بولمايدۇ. بىزگە ھەر ۋاقىت، ھەر جايدا «يەر يۈزىدە پىتنە تۈگەپ، دىن ئاللاھقا خاس بولغىچە كۈرەش قىلىش»  ۋەزىپىسى بېرىلگەن. ئۇنداقتا سىياسەتمۇ كىشىلەرنىڭ، جەمئىيەتنىڭ نىجاتلىققا ئېرىشىشى ۋە بەختكە مۇيەسسەر بولۇشىغا ۋەسىلى بولىدىغانلىقى سەۋەبىدىن پەرزدۇر. بىزلەر پەقەت ۋە پەقەت توغرىنى، ھەقىقەتنى جاكارلاش ئۈچۈن، تىلسىز شەيتان بولۇپ قالماسلىق ئۈچۈن كۈرەش قىلىمىز، سۆزلەيمىزكى، بۈگۈن سىياسەت بۇ ئىشنىڭ دائىرىسى ئىچىدە. زالىم سۇلتاننىڭ ئالدىدا ھەقىقەتنى ئېيتىشنىڭ ئەڭ چوڭ جىھاد ئىكەنلىكىنى بىلىمىز. ئامانەتنى ئەھلىگە تاپشۇرۇپ، ھەقنى ۋە سەۋرنى تەۋسىيە قىلىمىز. ياخشىلىققا تەرغىپ قىلىپ، يامانلىقتىن توسىدىغان جامائەت بولۇش سۈپتىمىز بىلەن ۋەزىپىمىزنى بۇ دائىرىدە ئادا قىلىمىز. مانا بۇلارنى پەقەت ئېيتىپ قويۇش بىلەنلا چەكلىنىپ قالماستىن، ئەمەلىي ئىجرا قىلىشقا تۈرۈتكە بولىدىغان ساھە سىياسەتتۇر. بۇ سەۋەپتىن سىياسەت زۆرۈر.